ΑΘΛΗΤΙΣΜΟΣ

Ολυμπιακοί αγώνες

* Σημασία :

1. Προβολή του γνήσιου αθλητικού ιδεώδους και των αρχών του.
2. Προώθηση των λιγότερο διαδεδομένων αθλημάτων.
3. Επαφή των λαών και σύσφιξη των σχέσεών τους.
4. Ενδυνάμωση του οράματος της παγκόσμιας ειρήνης και αλληλεγγύης.

* Προβλήματα :

1. Κυριαρχία του πνεύματος εμπορευματοποίησης και μετατροπή των αγώνων σε μέσο εξυπηρέτησης οικονομικών συμφερόντων και προβολής πολυεθνικών επιχειρήσεων.
2. Αναγωγή της νίκης σε αυτοσκοπό και χρήση αθέμιτων μέσων για την επίτευξή της.
3. Εκμετάλλευση των αγώνων για την προώθηση πολιτικών σκοπιμοτήτων.

* Προϋποθέσεις για την αναβάθμιση των Ολυμπιακών αγώνων :

1. Απαλλαγή των αγώνων από οποιαδήποτε μορφή οικονομικής και εμπορικής εκμετάλλευσης.
2. Εφαρμογή αποτελεσματικών μεθόδων ελέγχου της χρήσης αναβολικών ουσιών ή άλλων αθέμιτων μέσων και επιβολή αυστηρών ποινών στους παραβάτες.
3. Παράλλήλη διοργάνωση της ονομαζόμενης «πολιτιστικής Ολυμπιάδας».
4. Ανάληψη πρωτοβουλιών για τη θεσμοποίηση της παγκόσμιας ολυμπιακής εκεχειρίας.

Πρωταθλητισμός

* Θετικά :

1. Βελτίωση των επιδόσεων.
2. Ανάπτυξη του συναγωνισμού.
3. Συστηματική οργάνωση των αθλητικών εκδηλώσεων.
4. Προσφορά έντονων συγκινήσεων.

* Επιπτώσεις :

1. Αναγωγή της νίκης σε αυτοσκοπό και χρήση αθέμιτων μέσων για την επίτευξή της.
2. Ανάπτυξη φαινομένων αθλητικής εξειδίκευσης και μονομέρειας.
3. Απώλεια του ρομαντικού χαρακτήρα του παιχνιδιού.
4. Μετατροπή του αθλητισμού σε θέαμα μαζικής κατανάλωσης και συνακόλουθη εμπορευματοποίησή του.

* Τρόποι αντιμετώπισης :

1. Εξασφάλιση συνθηκών απόλυτης διαφάνειας και αξιοκρατίας στη διοργάνωση των επαγγελματικών πρωταθλημάτων.
2. Αποφυγή καλλιέργειας του φανατισμού και ολοκληρωτική πάταξη του χουλιγκανισμού.
3. Παράλληλη ανάπτυξη του ερασιτεχνικού αθλητισμού και τα ατομικής άθλησης.

Χουλιγκανισμός

* Αιτίες :

1. Η λειτουργία των αθλητικών συνδέσμων ως υποκατάστατων των διαταραγμένων κοινωνικών δεσμών και η αναγνώριση της προσωπικής ταυτότητας διαμέσου της ομάδας.
2. Η έντεχνη καλλιέργεια του φανατισμού απ’ τους υπεύθυνους των ομάδων και τον αθλητικό τύπο.
3. Το αίσθημα της κοινωνικής καταπίεσης και αδικίας, που δημιουργείται απ’ τις δεινές συνθήκες διαβίωσης, και η στρεβλή έκφρασή του στους αθλητικούς χώρους.
4. Η κυριαρχία της ψυχολογίας του όχλου στις τάξεις των φανατικών οπαδών κατά τη διάρκεια της διεξαγωγής των αγώνων.

* Επιπτώσεις :

1. Αμαύρωση του αθλητικού πνεύματος και μετατροπή των φιλάθλων σε οπαδούς.
2. Πρόκληση βίαιων επεισοδίων με θύματα, τραυματισμούς και καταστροφές.
3. Καλλιέργεια πολεμικού κλίματος, που καταργεί τη χαρά του παιχνιδιού, και στη θέση του, προωθεί ένα κλίμα εχθρότητας και μισαλλοδοξίας.
4. Απομάκρυνση των φιλάθλων από τους αθλητικούς αγώνες.

* Τρόποι αντιμετώπισης :

1. Απομόνωση των φανατικών οπαδών και αποκλεισμός τους από τα γήπεδα.
2. Αυστηρότερη αστυνόμευση και επιβολή παραδειγματικών ποινών σε όσους βιαιοπραγούν.
3. Εξυγίανση του αθλητικού χώρου από οποιοδήποτε νοσηρό φαινόμενο, ώστε οι αγώνες να διεξάγονται σε καθεστώς απόλυτης διαφάνειας.
4. Αποφυγή καλλιέργειας του μίσους και αναμόχλευσης των παθών απ’ τους υπεύθυνους των ομάδων και τα μέσα ενημέρωσης.

ΒΙΑ – ΤΡΟΜΟΚΡΑΤΙΑ

* Οι μορφές της βίας :

Οι κυριότερες μορφές βίας που υιοθετούνται από τους νέους είναι :

1. Ληστείες, φόνοι, μικροκλοπές, βιασμοί, επιθέσεις (μη θεσμοθετημένη βία).
2. Χουλιγκανισμός, βία στις συναυλίες, στους σχολικούς χώρους (εκτονωτική ή τυφλή βία).
3. Τρομοκρατία, εξτρεμιστικές ενέργειες, νεοφασισμός, βανδαλισμοί καταστημάτων ή δημόσιων οργανισμών (πολιτική βία).
4. Ναρκωτικά, αυτοκτονίες, μορφές παράτολμου ηρωισμού, όπως οι καμικάζι (αυτοκαταστροφική βία).

* Αίτια :

Η κοινωνία διαμορφώνει τα μέλη της ανάλογα με τον τρόπο που λειτουργεί. Γι’ αυτό και το φαινόμενο της νεανικής βίας αντανακλά το πνεύμα της σύγχρονης εποχής και εκεί θα πρέπει να αναζητηθούν τα αίτιά του :

1. *Η έλλειψη αγωγής από την οικογένεια* : Οι διαταραγμένες σχέσεις των συζύγων και η απουσία των γονέων από την οικογενειακή εστία εξαιτίας της υπερεργασίας ασκούν αρνητική επίδραση στην ψυχολογία του παιδιού. Η επικοινωνία των μελών της οικογένειας μειώνεται και αυτά οδηγούνται στην αποξένωση. Συχνά, οι γονείς συμπεριφέρονται με αυταρχικότητα ή υπερπροστατευτισμό στα παιδιά τους, αντιμετωπίζοντας παράλληλα πρόβλημα παιδαγωγικής αμηχανίας, αφού αγνοούν τις αξίες και τον τρόπο που θα τους τις μεταλαμπαδεύσουν.
2. *Ελλιπής παιδεία* : Τα δαιδαλώδη σχολικά συγκροτήματα ευνοούν την ανωνυμία και δημιουργούν προδιάθεση για επιθετική συμπεριφορά. Οι εκπαιδευτικοί δε γίνονται πάντα αποδέκτες των προβλημάτων των νέων. Η εντατικοποίηση των σπουδών σε συνδυασμό με τη βαθμοθηρία και το ανταγωνιστικό κλίμα εντείνει το άγχος και ενεργοποιεί τη βία. Το σχολείο δεν παρέχει αρκετές γνώσεις για να ικανοποιήσει ο νέος τις ζωτικές του ανάγκες προκαλώντας το αίσθημα της απογοήτευσης και της ματαίωσης, που εκφράζεται με βίαιη συμπεριφορά.
3. *Διαβίωση στις μεγαλουπόλεις* : Η αστικοποίηση, με την έλλειψη χώρων για προσωπική έκφραση και δημιουργία που συνοδεύεται από παράλληλο περιορισμό της επικοινωνίας δημιουργούν ανασφάλεια, αβεβαιότητα, αίσθημα αδιεξόδου, το οποίο οδηγεί σε εκδηλώσεις επιθετικότητας.
4. *Επίδραση της τηλεόρασης* : Η τηλεόραση προβάλλει σκηνές βίας με αποτέλεσμα τον εθισμό και την απευαισθητοποίηση του νεαρού δέκτη. Δημιουργεί αντικοινωνικά πρότυπα με τα οποία ο νέος ταυτίζεται. Τέλος, προκαλεί ατροφία κρίσης και ο νέος αδυνατεί να διακρίνει το πραγματικό από το φανταστικό.
5. *Υλικός ευδαιμονισμός* : Η εμπορευματοποίηση της ζωής και το καταναλωτικό πρότυπο εδραιώνουν έναν ποσοτικό τρόπο ζωής, όπου κριτήριο γίνεται η απόκτηση υλικών αγαθών. Το κυνήγι του πλούτου προκαλεί υπαρξιακά αδιέξοδα στο νέο, από τα οποία προσπαθεί να απαλλαγεί με τη βίαιη συμπεριφορά.
6. *Πολυπλοκότητα σύγχρονης κοινωνίας* : Η σύγχρονη κοινωνία προβάλλει πολλαπλές απαιτήσεις, χωρίς να παρέχει τα απαραίτητα εφόδια. Ο νέος μένει μετέωρος, αδύναμος να ανταποκριθεί στις απαιτήσεις αυτές, αφού δεν διαθέτει τα ανάλογα ηθικοπνευματικά ερείσματα. Οι διαδικασίες ομαλής κοινωνικοποίησης ματαιώνονται και οδηγείται σε βίαιη συμπεριφορά.
7. *Κοινωνική αδικία* : Το πρόβλημα της ανεργίας, της αναξιοκρατίας και της διαιώνισης των κοινωνικών ανισοτήτων πληγώνει τη νεανική ψυχή και την εξωθεί σε βίαιους τρόπους συμπεριφοράς, ώστε να εκδηλωθεί η απέχθεια και να μορφοποιηθεί σε αντίδραση.
8. *Ψυχοσύνθεση των νέων* : Η απειρία των νέων, η μίμηση κάθε συμπεριφοράς, αλλά και η επαναστατικότητά τους αποτελούν συχνά κίνητρα για παρεκτροπές και βίαιες ενέργειες.

* Συνέπειες :

1. Η βίαιη αντίδραση ωθεί το νέο σε λανθασμένο τρόπο διεκδίκησης των δικαιωμάτων του που μπορεί να τον οδηγήσει σε στέρηση της ελευθερίας του. Παράλληλα, τον αποπροσανατολίζει από τις εφικτές λύσεις των προβλημάτων του και συντελεί στη διαιώνισή τους.
2. Η βία διαφθείρει τον άνθρωπο υποβιβάζοντάς τον στο επίπεδο του ζώου, αφού τον υποτάσσει στα ένστικτά του και τον απογυμνώνει από τις ηθικές και πνευματικές αξίες.
3. Η εφαρμογή βίαιων μεθόδων μαρτυρά ανθρώπους με χαμηλό μορφωτικό επίπεδο και ελλιπή κρίση, που μπορούν εύκολα να χειραγωγηθούν υποκύπτοντας στις τεχνικές της προπαγάνδας.
4. Περιθωριοποιείται ένα μεγάλο μέρος του ενεργού παραγωγικού και κοινωνικού δυναμικού και η κοινωνία στερείται το πιο δυναμικό στοιχείο της, τη νεολαία.
5. Ο παραγκωνισμός ικανών πολιτών συντελεί στη μείωση της παραγωγικότητας, στην ανάσχεση της πνευματικής ανάπτυξης και της καλλιτεχνικής δημιουργίας και γενικότερα στην οπισθοδρόμηση του πολιτισμού.
6. Η βία αποτελεί ένα από τα σημαντικότερα φαινόμενα κοινωνικής παθογένειας που απειλούν την ασφάλεια, κλονίζουν την κοινωνική ισορροπία και υπονομεύουν την ανθρώπινη επικοινωνία και τη συνεργασία.
7. Η κοινωνία μετατρέπεται σε «ζούγκλα», όπου επικρατεί το δίκαιο του ισχυρού, καταλύεται ο διάλογος και υποσκάπτονται οι δημοκρατικοί θεσμοί.

* Τρόποι αντιμετώπισης :

1. Κρίνεται άμεση η κρατική μέριμνα για τον εκσυγχρονισμό του τρόπου πρόληψης και αντιμετώπισης του εγκλήματος. Σ’ αυτό θα συμβάλλει η αναθεώρηση της νομοθεσίας και η βελτίωση της λειτουργίας των δικαστηρίων, του τρόπου απονομής δικαιοσύνης και του σωφρονιστικού συστήματος γενικότερα.
2. Απαιτείται ο επαναπροσδιορισμός του ρόλου του νέου στην κοινωνία. Αυτό θα γίνει εφικτό με τον εκδημοκρατισμό και τον εκσυγχρονισμό της εκπαίδευσης. Έτσι η παιδεία θα καλλιεργήσει στο νεαρό άτομο κοινωνική συνείδηση, η οποία θα αντικαταστήσει την επιθετικότητα με τη διαλλακτικότητα. Επιπλέον, θα προσφέρει στο νέο συναισθηματική σταθερότητα, ασφάλεια, καθώς και τη δυνατότητα να μετατρέπει την επιθετικότητα σε δημιουργική δραστηριότητα.
3. Απαραίτητη θεωρείται η επαγγελματική κατοχύρωση του νέου μέσω του επαγγελματικού προσανατολισμού και της καταπολέμησης της ανεργίας.
4. Το νεαρό άτομο χρειάζεται να ενθαρρύνεται προκειμένου να συμμετάσχει στη λήψη αποφάσεων όχι μόνο για ζητήματα που το αφορούν αλλά και για γενικότερα κοινωνικά προβλήματα.
5. Επιβάλλεται εκσυγχρονισμός και εκδημοκρατισμός των κοινωνικών θεσμών : της οικογένειας, της διοίκησης, του επαγγέλματος.
6. Κρίνεται σκόπιμο να παρέχεται η δυνατότητα σωστής ενημέρωσης, καθώς και η ανάπτυξη δραστηριοτήτων ψυχαγωγίας και εκμετάλλευσης του ελεύθερου χρόνου που συμβάλλουν στην ισχυροποίηση των κοινωνικών δεσμών.
7. Χρειάζεται να επιδιωχθεί η άμβλυνση των κοινωνικών ανισοτήτων με τη δικαιότερη κατανομή του εθνικού εισοδήματος και τη διασφάλιση της κοινωνικής δικαιοσύνης.
8. Επιτακτική ανάγκη είναι η επανακατεύθυνση κοινοτήτων, ομάδων ή ατόμων μακριά από τις εγκληματικές αξίες και προς δραστηριότητες και συμπεριφορές κοινωνικές.